**Омӯзиши ФАО иқтидори озмоишгоҳиро ҷиҳати ташхиси барвақтии зукоми паранда дар Тоҷикистон тақвият мебахшад**

***15 майи соли 2025, Душанбе*** – Созмони озуқаворӣ ва кишоварзии Созмони Милали Муттаҳид (ФАО) дар ҳамкории зич бо Кумитаи бехатарии озуқавории назди Ҳукумати Ҷумҳурии Тоҷикистон семинари омӯзишии серӯза таҳти унвони «Муайян кардани вируси зукоми паранда бо усули молекулавӣ», ки аз 13-ум то 15-уми май дар шаҳри Душанбе баргузор гардид, бомуваффақият анҷом ёфт.

Омӯзиш дар доираи ташаббуси минтақавии «Омодагӣ ва вокуниш ба пандемия бо истифода аз равиши Солимии ягона дар Осиёи Марказӣ», ки аз ҷониби Фонди мубориза бо пандемия маблағгузорӣ мешавад ва дар доираи ҷузъи «Ташаккули иқтидори озмоишгоҳӣ барои пешгирӣ, омодагӣ ва вокуниш ба пандемия (ПОВП)» амалӣ карда мешавад, гузаронида шуд. Дар семинар, ки дар Маркази миллии ташхиси бехатарии озуқаворӣ назди Кумитаи бехатарии озуқаворӣ (ММТХО) баргузор гардид, мутахассисон-лаборантҳои озмоишгоҳи миллии бойторӣ ва озмоишгоҳҳои минтақавӣ аз вилоятҳои Суғду Хатлон иштирок намуданд.

Тавассути пайваст намудани донишҳои назариявӣ бо машғулиятҳои амалӣ семинар ҷиҳати баланд бардоштани иқтидори ташхисӣ ва таҷрибаҳои бехатарии биологӣ дар озмоишгоҳҳои байтории Тоҷикистон, бахусус барои ошкор кардани зукоми паранда (ЗП) равона гардида буд. Иштирокчиён мутобиқи протоколҳои Созмони умумиҷаҳонии ҳифзи солимии ҳайвонот омӯзонида шуданд, ки ба ошкоркунии молекулавии вируси зукоми парандаи навъи А, аз ҷумла зертипҳо барои серотипҳои H5, H7 ва H9 нигаронида шудаанд.

Барномаи мукаммали омӯзишӣ доираи васеи мавзӯъҳоро, аз ҷумла тасниф ва номенклатураи вирусҳои зукоми паранда, сохтори РНК, тайёр кардани намуна ва истихроҷи РНК, ҷузъҳои ПСР ва бартариҳои РT-ПCР дар муайянкунии зукоми парандаро дар бар гирифт. Иштирокчиён инчунин дар ҷаласаҳои амалӣ оид ба истихроҷи РНК, коркарди намунаҳо, санҷиши РT-ПCР дар вақти воқеӣ, бартараф кардани мушкилот ва тафсири натиҷаҳо иштирок намуданд.

«Чунин омӯзишҳо барои мо муҳим ҳастанд. Онҳо маҳорати байторон ва мутахассисони озмоишгоҳҳои моро дар ҷамъоварӣ, коркард ва гузоришдиҳии дурусти намунаҳо тақвият мебахшанд, ки қадамҳои калидӣ дар беҳбуди вокуниши мо ба бемориҳои ҳайвонот ва ҳифзи ҳам ҷомеа ва ҳам системаи озуқаворӣ ба шумор мераванд,» - таъкид намуд Мустафо Мӯъминзода, муовини раиси Кумитаи бехатарри озуқавории назди Ҳукумати Ҷумҳурии Тоҷикистон.

"Семинари мазкур саҳми муҳим дар талошҳои Тоҷикистон барои эҷоди як системаи устувори тандурустӣ мебошад. Бо таҳкими зарфиятҳои ташхиси бемориҳои фаромарзии ҳайвонот, аз қабили зукоми паранда, мо ба ҳифзи саломатии ҳайвонот ва инсон кумак хоҳем кард», - гуфт Агаси Арутюнян, и.в. Намояндаи ФАО дар Тоҷикистон, ва аҳамияти омӯзишро дар пешбурди равиши Солимии ягона таъкид намуд.

Зукоми паранда бемории вирусии хеле гузаранда аст, ки ҳам ба популятсияи паррандаҳои хонагӣ ва ваҳшӣ таъсир мерасонад. Баъзе штаммҳо, махсусан H5, H7 ва H9 – ба саломатии ҳайвонот хатари ҷиддӣ эҷод мекунанд ва дорои потенсиали зоонозӣ барои ба вуҷуд овардани бемориҳои шадид дар одамон мебошанд. Ташхиси барвақтӣ ва пешгирӣ барои авҷгирии васеъ, таъмини амнияти озуқаворӣ ва саломатии аҳолӣ муҳим аст.

Ин ташаббуси таҳкими иқтидор як қадами калидӣ дар самти стандартизатсияи усулҳои лабораторӣ, тадбирҳои мукаммали бехатарии биологӣ ва беҳтар намудани омодагӣ ва вокуниш ба эпидемия дар Тоҷикистон ва дар саросари минтақаи Осиёи Марказӣ мебошад.